Taxiurile din Sibiu s-au scumpit de aproximativ o lună, acum prețul mediu fiind de 3 lei pe kilometru. Taximetriștii au înșirat mai multe motive pentru care această scumpire a fost necesară, iar printre ele se numără creșterea prețului carburanților și a întreținerii unei mașini.

Firmele de taxi din Sibiu au mărit tariful, prețul a crescut cu aproximativ 0.50 de bani pe kilometru. De aproximativ o lună sibienii plătesc 3,04 lei pe kilometru, astfel o cursă care ar fi constat 15 lei acum poate ajunge la 20 de lei. Taximetriștii spun că această modificare a fost necesară din cauza prețurilor care au crescut la mentenanță și carburanți.

Am întrebat taximetriști de la mai multe firme din Sibiu de unde a pornit această mărire de tarif. Șoferii firmelor 949 și 953 nu au știu care este motivul, spunând că patronul firmei i-a anunțat de această majorare, iar ei s-au conformat. „Eu nu știu nimic așa mi-a spus firma și așa am făcut”, spune un șofer al firmei 953.

„Patronatele au avut o întâlnire cu Primăria Sibiu pentru a negocia. Primăria a fost de acord cu această mărire altfel nu s-ar fi implementat”, a explicat un alt taximetrist.

Alți șoferi spun că această creștere a fost normală, având în vederea creșterea prețurilor în general. „Era normal având în vedere că și alte prețuri au crescut, de exemplu benzina”, spune un șofer de la 953.

Șoferii de la 942 au identificat mai multe motive pentru care prețul a ajuns la trei lei. În primul rând ar fi mentenanța unei mașini, schimbul unui pivot a crescut de la 100 de lei la 120 de lei, conform mai multor taximetriști. Schimbatul cauciucurilor s-a scumpit, la fel și combustibilul.

„Dispeceratul nu s-a scumpit, oricum aceste costuri fixe nu sunt problema, până la urmă am învățat să le gestionăm. Probleme apar la mentenanță, o asigurare pentru transport persoane ajunge la 1.500 de lei pe an, aproximativ 200 de lei pe lună. Mașinile sunt și ele mai noi, nu mai prea vezi vechituri și sunt scumpe, o mașină pentru taximetrie este aproximativ 8.000 – 9.000 de euro și nu poți spune că te ține 10 ani. Trebuie să ai și condiții pentru că altfel clientul se plânge. Oamenii nu au fost așa șocați de mărire, cred că numai dacă calculezi lunar îți dai seama cât dai pe taxi”, detaliază șoferul de la 942.

Un șofer de la 924 însumează același cam același probleme. „Carburantul este mai scump, întreținerea mașinii și mai sunt alte costuri. Un impozit pe o mașină este aproximativ 1.000 de lei și dispeceratul este 200 de lei pe lună. Acum, în Sibiu a mai < > nivelul de trai. Stați liniștiți că nu câștigăm mai mult pentru noi”, se amuză șoferul.

Concluzia este că nimeni nu prea are de câștigat, nici taximetriștii nu câștigă iar clienții au de plătit mai mult. Scumpirea taxiurilor era cumva de așteptat, mai ales că tarifele au rămas constante de ani de zile.